‘मैं समय हूँ’ संग्रह की एक विशेषता यह भी है कि वह भ्रष्टाचार, नेतागिरी, हवाला कांड, साम्प्रदायिकता और शीलहरण जैसे बहुप्रचलित विषयों पर केंद्रित नहीं है। यह संग्रह मानवीय सरोकारों की ज़मीन पर ठोस आकार ग्रहण कर पाता है । यह बात अलग है कि मानवीय रिश्तों को यह लघुकथाएँ कितनी गहराई से अभिव्यक्त कर पाती हैं। बाद की कुछ लम्बी लघुकथाएँ विपिन जैन के लघुकथा–लेखन पर प्रश्नचिह्न भी खड़ा करती हैं, क्योंकि इनमें कथात्मकता होते हुए भी लघुकथा के तेवर का अभाव नज़र आता है । ये लघुकथाएँ छोटी कहानियों की तरह रोचक तो हैं, मगर लघुकथा की तरह मारक नहीं। ‘मैं समय हूँ’ की लघुकथाएँ व्यंग्य से भी मुक्त हैं।